title: Komisjoni rakendusmäärus (EL) 2021/863, 28. mai 2021, millega algatatakse uurimine, milles käsitletakse võimalikku kõrvalehoidmist Hiina Rahvavabariigist ja Egiptusest pärit teatavate kootud ja/või nõeltöödeldud klaaskiust kangaste impordi suhtes rakendusmäärusega (EL) 2020/776 kehtestatud tasakaalustusmeetmetest Marokost lähetatud impordi vahendusel, olenemata sellest, kas kõnealused tooted on deklareeritud Marokost pärinevana või mitte, ning kehtestatakse sellele impordile registreerimisnõue

text:
                  31.5.2021

                  ET

                  Euroopa Liidu Teataja

                  L 190/76

         KOMISJONI RAKENDUSMÄÄRUS (EL) 2021/863,
         28. mai 2021,
         millega algatatakse uurimine, milles käsitletakse võimalikku kõrvalehoidmist Hiina Rahvavabariigist ja Egiptusest pärit teatavate kootud ja/või nõeltöödeldud klaaskiust kangaste impordi suhtes rakendusmäärusega (EL) 2020/776 kehtestatud tasakaalustusmeetmetest Marokost lähetatud impordi vahendusel, olenemata sellest, kas kõnealused tooted on deklareeritud Marokost pärinevana või mitte, ning kehtestatakse sellele impordile registreerimisnõue
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed (1) (edaspidi „alusmäärus“), eriti selle artikli 23 lõiget 4 ja artikli 24 lõiget 5,
         olles teavitanud liikmesriike
         ning arvestades järgmist:
         A.   TAOTLUS

                     (1)

                     Euroopa Komisjon (edaspidi „komisjon“) on saanud alusmääruse artikli 23 lõike 4 ja artikli 24 lõike 5 kohase taotluse uurida võimalikku kõrvalehoidmist Hiina Rahvavabariigist ja Egiptusest pärit teatavate kootud ja/või nõeltöödeldud klaaskiust kangaste impordile kehtestatud tasakaalustusmeetmetest ja kehtestada nõue registreerida Marokost lähetatud teatavate kootud ja/või nõeltöödeldud klaaskiust kangaste import, olenemata sellest, kas see on deklareeritud Marokost pärinevana või mitte.

                     (2)

                     Taotluse esitas 19. mai 2021 tootjate ühendus TECH-FAB Europe e.V.

               B.   TOODE

                     (3)

                     Võimaliku kõrvalehoidmisega seotud toode on Hiina Rahvavabariigist ja Egiptusest pärit pikast klaasfilamentkiudheidest ja/või klaaslõngast kootud ja/või nõeltöödeldud kangad, mis võivad sisaldada muid elemente, välja arvatud impregneeritud või eelimpregneeritud tooted ning hõreda koega kangad, mille koeruudu pikkus ja laius on üle 1,8 mm ja mis kaaluvad üle 35 g/m2, ning mis komisjoni rakendusmääruse (EL) 2020/776 (2) jõustumise kuupäeval kuulus CN-koodide ex 7019 39 00, ex 7019 40 00, ex 7019 59 00 ja ex 7019 90 00 (TARICi koodid 7019390080, 7019400080, 7019590080 ja 7019900080) alla (edaspidi „vaatlusalune toode“). Selle toote suhtes juba kohaldatakse meetmeid.

                     (4)

                     Uuritav toode on Marokost lähetatud toode, mis on sama, mis eelmises põhjenduses määratletud toode, mis praegu kuulub CN-koodide ex 7019 39 00, ex 7019 40 00, ex 7019 59 00 ja ex 7019 90 00 alla, olenemata sellest, kas see on deklareeritud Marokost pärinevana või mitte (TARICi koodid 7019390081, 7019400081, 7019590081 ja 7019900081) (edaspidi „uuritav toode“).

               C.   KEHTIVAD MEETMED

                     (5)

                     Kehtivad meetmed, millest väidetavalt kõrvale hoitakse, on tasakaalustusmeetmed, mis on kehtestatud rakendusmäärusega (EL) 2020/776, millega kehtestatakse lõplik tasakaalustav tollimaks teatavate Hiina Rahvavabariigist ja Egiptusest pärit kootud ja/või nõeltöödeldud klaaskiust kangaste impordi suhtes ning muudetakse rakendusmäärust (EL) 2020/492, (3) millega kehtestatakse lõplik dumpinguvastane tollimaks teatavate Hiina Rahvavabariigist ja Egiptusest pärit kootud ja/või nõeltöödeldud klaaskiust kangaste impordi suhtes (edaspidi „kehtivad meetmed“).

               D.   UURIMISE ALGATAMISE PÕHJUSED

                     (6)

                     Taotlus sisaldab piisavalt tõendeid selle kohta, et vaatlusaluse toote importimisel hoitakse kõrvale uuritava toote impordi suhtes kehtestatud tasakaalustusmeetmetest. Komisjonile kättesaadavatest andmetest selgub järgmine.

                     (7)

                     Pärast vaatlusaluse toote suhtes meetmete kehtestamist on kaubanduse struktuur Hiina Rahvavabariigist ja Egiptusest ning Marokost liitu suunduva ekspordi osas oluliselt muutunud.

                     (8)

                     Muutus seisneb selles, et vaatlusalust toodet saadetakse Maroko kaudu liitu pärast mõne kokkupanemis- või viimistlustoimingu tegemist Marokos või ilma selleta. Näib, et sellel muutusel ei ole muud põhjust ega majanduslikku põhjendust peale tollimaksu kehtestamise.

                     (9)

                     Tõendid paistavad osutavat ka sellele, et eespool kirjeldatud võtete kasutamise tõttu on vähenenud kehtivate tasakaalustusmeetmete parandav mõju vaatlusaluse toote impordi kogusele ja hinnale. Paistab, et ELi turule on jõudnud suured kogused imporditud uuritavat toodet. Piisavalt on tõendatud ka see, et uuritavat toodet imporditakse kahjustavate hindadega.

                     (10)

                     Lisaks näivad tõendid osutavat sellele, et uuritavat toodet ja/või selle osi subsideeritakse endiselt. Uuritavat toodet ja selle osi toodavad ja ekspordivad Marokosse need Hiina ja Egiptuse äriühingud, kelle puhul on kinnitust leidnud kehtivate meetmete raames uuritava toote tootmise ja müügi eest tasakaalustatavate subsiidiumide saamine.

                     (11)

                     Kui uurimise käigus tuvastatakse peale eespool mainitute veel muid alusmääruse artikliga 23 hõlmatud kõrvalehoidmisvõtteid, võidakse uurida ka neid.

               E.   MENETLUS

                     (12)

                     Eespool esitatut arvesse võttes on komisjon jõudnud järeldusele, et on olemas piisavalt tõendeid, mis õigustavad uurimise algatamist vastavalt alusmääruse artikli 23 lõikele 4 ja uuritava toote impordi suhtes registreerimisnõude kehtestamist vastavalt alusmääruse artikli 24 lõikele 5.

                     (13)

                     Selleks et saada käesoleva uurimise jaoks vajalikku teavet, peaksid kõik huvitatud isikud komisjoniga ühendust võtma viivitamata ja igal juhul mitte hiljem kui käesoleva määruse artikli 3 lõikes 2 nimetatud tähtaja jooksul. Käesoleva määruse artikli 3 lõikes 2 nimetatud tähtaeg kehtib kõigi huvitatud isikute suhtes. Vastavalt vajadusele võib teavet taotleda ka liidu tootmisharult.

                     (14)

                     Maroko, Hiina Rahvavabariigi ja Egiptuse ametiasutusi teavitatakse uurimise algatamisest.

               a)   Kirjalike esildiste, täidetud küsimustike ja kirjade saatmise juhised

                     (15)

                     Kaubanduse kaitsemeetmeid käsitlevatel uurimistel komisjonile esitatava teabe suhtes ei kehti autoriõigused. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt spetsiaalse loa, millega sõnaselgelt lubatakse komisjonil a) kasutada kõnealust teavet ja andmeid käesolevas kaubanduse kaitsega seotud menetluses ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

                     (16)

                     Kirjalikud esildised, sealhulgas käesoleva määrusega nõutud teave, täidetud küsimustikud ja kirjavahetus, mida huvitatud isikud paluvad käsitleda konfidentsiaalsena, tuleb märgistada sõnaga „Sensitive“ (4). Uurimise käigus teabe esitajatel palutakse oma teabe konfidentsiaalsena käsitamise taotlust põhjendada.

                     (17)

                     Isikud, kes esitavad teavet märkega „Sensitive“, peavad vastavalt alusmääruse artikli 29 lõikele 2 esitama ka teabe mittekonfidentsiaalse kokkuvõtte, millele tuleb teha märge „For inspection by interested parties“ (tutvumiseks huvitatud isikutele). Need kokkuvõtted peavad olema küllaldaselt üksikasjalikud, et võimaldada piisavalt aru saada konfidentsiaalsena esitatud teabe sisust.

                     (18)

                     Kui konfidentsiaalset teavet esitav isik ei anna teabe konfidentsiaalsena käsitamise taotlusele sobilikku põhjendust või ei esita nõutavas vormis ja nõutava kvaliteediga mittekonfidentsiaalset kokkuvõtet, võib komisjon jätta sellise teabe arvesse võtmata, kui asjakohastest allikatest ei ole teabe õigsust võimalik rahuldavalt kontrollida.

                     (19)

                     Huvitatud isikutel palutakse esitada esildised ja taotlused, sealhulgas skaneeritud volikirjad ja sertifikaadid, TRON.tdi kaudu (https://webgate.ec.europa.eu/tron/TDI).

                     (20)

                     TRON.tdi-le juurdepääsu saamiseks on huvitatud isikutel vaja EU Login kontot. Juhised TRON.tdi-s registreerumiseks ja selle kasutamiseks on aadressil https://webgate.ec.europa.eu/tron/resources/documents/gettingStarted.pdf.

                     (21)

                     TRON.tdi-d või e-posti kasutades nõustuvad huvitatud isikud elektroonselt esitatavate materjalide suhtes kehtivate eeskirjadega, mis on esitatud dokumendis „CORRESPONDENCE WITH THE EUROPEAN COMMISSION IN TRADE DEFENCE CASES“ ja avaldatud kaubanduse peadirektoraadi veebisaidil: http://trade.ec.europa.eu/doclib/docs/2011/june/tradoc_148003.pdf.

                     (22)

                     Huvitatud isikutel tuleb esitada oma nimi, aadress ja telefon ning toimiv ametlik e-posti aadress, mida vaadatakse iga päev. Kui kontaktandmed on esitatud, suhtleb komisjon huvitatud isikutega ainult e-posti teel, välja arvatud juhul, kui nad avaldavad selgelt soovi saada kõik dokumendid komisjonilt muude sidevahendite kaudu või kui dokumendi laadi tõttu tuleb see saata tähitud kirjaga. Huvitatud isikud leiavad täiendavaid eeskirju ja lisateavet komisjoniga suhtlemise kohta, sealhulgas teavet e-posti teel saadetavate esildiste suhtes kehtivate põhimõtete kohta, eespool osutatud huvitatud isikutega suhtlemise juhendist.
                     Komisjoni postiaadress:

                                 European Commission

                                 Directorate-General for Trade

                                 Directorate G

                                 Office: CHAR 04/039

                                 1049 Bruxelles/Brussel

                                 BELGIQUE/BELGIË

                           TRON.tdi: https://webgate.ec.europa.eu/tron/tdi
                     E-post: TRADE-GFF-AC@ec.europa.eu

               b)   Teabe kogumine ja ärakuulamine

                     (23)

                     Huvitatud isikutel, sealhulgas liidu tootmisharu esindajatel, importijatel ja kõigil asjaomastel ühendustel, palutakse teha oma seisukohad kirjalikult teatavaks ja esitada asjakohased tõendid artikli 3 lõikes 2 sätestatud tähtaja jooksul. Lisaks sellele võib komisjon huvitatud isikud ära kuulata, kui nad esitavad kirjaliku taotluse, millest selgub, et neil on selleks konkreetsed põhjused.

               c)   Meetmetest vabastamise taotlused

                     (24)

                     Alusmääruse artikli 23 lõike 5 kohaselt võib uuritava toote impordi vabastada meetmetest, kui importimisel ei hoita meetmetest kõrvale.

                     (25)

                     Kuna võimalik kõrvalehoidmine toimub väljaspool liitu, võib vastavalt alusmääruse artikli 23 lõikele 4 võimaldada vabastust nendele uuritava toote tootjatele Marokos, kes suudavad tõendada, et nad ei tegele alusmääruse artikli 23 lõikes 3 määratletud meetmetest kõrvalehoidmisega. Sellisest vabastamisest huvitatud tootjad peaksid endast teatama käesoleva määruse artikli 3 lõikes 1 sätestatud tähtaja jooksul. Hiina Rahvavabariigi ja Egiptuse eksportivatele tootjatele mõeldud küsimustik, vabastust taotlevatele Maroko eksportivatele tootjatele mõeldud küsimustik ja importijatele mõeldud küsimustik on saadaval huvitatud isikutele tutvumiseks ettenähtud toimikus ja kaubanduse peadirektoraadi veebisaidil: https://trade.ec.europa.eu/tdi/case_details.cfm?id=2528. Küsimustikule tuleb vastata käesoleva määruse artikli 3 lõikes 2 sätestatud tähtaja jooksul.

               F.   REGISTREERIMINE

                     (26)

                     Vastavalt alusmääruse artikli 24 lõikele 5 kehtestatakse uuritava toote impordi registreerimise nõue selleks, et kui uurimise tulemusena tehakse kindlaks meetmetest kõrvalehoidmine, siis saab tasakaalustava tollimaksu summas, mis ei ületa komisjoni rakendusmäärusega (EL) 2020/776 kehtestatud jääktollimaksu, sisse nõuda alates kuupäevast, mil impordi registreerimise nõue kehtima hakkas.

               G.   TÄHTAJAD

                     (27)

                     Tõrgeteta asjaajamise huvides tuleks kehtestada tähtajad, mille jooksul:

                                 —

                                 huvitatud isikud saavad endast komisjonile teada anda, vastata küsimustikule, esitada kirjalikud seisukohad ja anda muud teavet, mida tuleks uurimisel arvesse võtta;

                                 —

                                 Maroko tootjad saavad taotleda meetmetest vabastamist;

                                 —

                                 huvitatud isikud saavad esitada kirjaliku taotluse, et komisjon neid ära kuulaks.

                     (28)

                     Tähelepanu juhitakse asjaolule, et alusmääruses sätestatud menetlusõiguste kasutamiseks peavad isikud endast teada andma käesoleva määruse artiklis 3 sätestatud tähtaegade jooksul.

               H.   KOOSTÖÖST KEELDUMINE

                     (29)

                     Kui huvitatud isik keeldub andmast juurdepääsu vajalikule teabele või ei esita vajalikku teavet ettenähtud tähtaja jooksul või takistab uurimist oluliselt, võib vastavalt alusmääruse artiklile 28 nii positiivsed kui ka negatiivsed järeldused teha kättesaadavate faktide põhjal.

                     (30)

                     Kui selgub, et huvitatud isik on esitanud väära või eksitavat teavet, siis jäetakse selline teave arvesse võtmata ja võidakse lähtuda kättesaadavatest faktidest vastavalt alusmääruse artiklile 28.

                     (31)

                     Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt alusmääruse artiklile 28, võib tulemus olla asjaomasele isikule ebasoodsam, kui see oleks olnud tema koostöö korral.

               I.   UURIMISE AJAKAVA

                     (32)

                     Uurimine viiakse lõpule alusmääruse artikli 23 lõike 4 kohaselt üheksa kuu jooksul pärast käesoleva määruse jõustumist.

               J.   ISIKUANDMETE TÖÖTLEMINE

                     (33)

                     Uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EL) 2018/1725 (5).

                     (34)

                     Isikuandmete kaitset käsitlev teade, milles teavitatakse kõiki isikuid komisjoni kaubanduse kaitsemeetmete raames toimuvast isikuandmete töötlemisest, on kättesaadav kaubanduse peadirektoraadi veebisaidil: http://ec.europa.eu/trade/policy/accessing-markets/trade-defence/.

               K.   ÄRAKUULAMISE EEST VASTUTAV AMETNIK

                     (35)

                     Huvitatud isikud võivad taotleda kaubandusmenetluses ärakuulamise eest vastutava ametniku sekkumist. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja muude menetluse käigus esitatavate taotlustega, mis käsitlevad huvitatud isikute ja kolmandate isikute kaitseõigust.

                     (36)

                     Ärakuulamise eest vastutav ametnik võib korraldada ärakuulamisi ning tegutseda huvitatud isiku(te) ja komisjoni talituste vahendajana, tagamaks, et huvitatud isikud saaksid oma kaitseõigust täielikult kasutada. Taotlus saada ärakuulamise eest vastutava ametniku juures ära kuulatud tuleks esitada kirjalikult ning taotlust tuleks põhjendada. Ärakuulamise eest vastutav ametnik analüüsib taotluse põhjendusi. Ärakuulamine tuleks korraldada üksnes juhul, kui komisjoni talitustega ei ole küsimusi õigeaegselt lahendatud.

                     (37)

                     Taotlus tuleb esitada aegsasti ja viivitamata, et mitte takistada menetluse nõuetekohast kulgu. See tähendab, et huvitatud isikutel tuleb taotleda ärakuulamise eest vastutava ametniku sekkumist võimalikult peatselt pärast sellist sekkumist õigustava juhtumi esinemist. Kui ärakuulamistaotlust ei esitata nende tähtaegade jooksul, vaatab ärakuulamise eest vastutav ametnik läbi taotluse hilisema esitamise põhjuse ning tõstatatud küsimuste laadi ja nende mõju kaitseõigusele, võttes nõuetekohaselt arvesse uurimise head haldamist ja õigeaegset lõpuleviimist.

                     (38)

                     Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebisaidil: http://ec.europa.eu/trade/trade-policy-and-you/contacts/hearing-officer/.

               ON VASTU VÕTNUD KÄESOLEVA MÄÄRUSE:

            Artikkel 1
            Algatatakse määruse (EL) 2016/1037 artikli 23 lõike 4 kohane uurimine, et selgitada välja, kas Marokost lähetatud pikast klaasfilamentkiudheidest ja/või klaaslõngast kootud ja/või nõeltöödeldud kangaid, mis võivad sisaldada muid elemente, välja arvatud impregneeritud või eelimpregneeritud tooted ning hõreda koega kangad, mille koeruudu pikkus ja laius on üle 1,8 mm ja mis kaaluvad üle 35 g/m2, ning mis praegu kuuluvad CN-koodide ex 7019 39 00, ex 7019 40 00, ex 7019 59 00 ja ex 7019 90 00 alla, olenemata sellest, kas need on deklareeritud Marokost pärinevana või mitte (TARICi koodid 7019390081, 7019400081, 7019590081 ja 7019900081), imporditakse rakendusmäärusega (EL) 2020/776 kehtestatud meetmetest kõrvale hoides.

            Artikkel 2

               1.   Liikmesriikide tolliasutused võtavad vastavalt määruse (EL) 2016/1037 artikli 23 lõikele 4 ja artikli 24 lõikele 5 asjakohaseid meetmeid, et registreerida käesoleva määruse artiklis 1 määratletud toote import.

               2.   Registreerimisnõue aegub üheksa kuu möödumisel käesoleva määruse jõustumise kuupäevast.

            Artikkel 3

               1.   Huvitatud isikud peavad endast teada andma, võttes komisjoniga ühendust 15 päeva jooksul pärast käesoleva määruse jõustumist.

               2.   Huvitatud isikud, kes soovivad, et nende märkusi uurimise käigus arvesse võetaks, peavad oma seisukohad ja küsimustiku vastused, meetmetest vabastamise taotlused või mis tahes muu teabe esitama kirjalikult 37 päeva jooksul pärast käesoleva määruse avaldamist Euroopa Liidu Teatajas, kui ei ole sätestatud teisiti.

               3.   Peale selle võivad kõik huvitatud isikud sama 37-päevase tähtaja jooksul taotleda komisjonilt ärakuulamist. Küsimuste puhul, mis on seotud uurimise algatamise etapiga, tuleb ärakuulamistaotlus esitada 15 päeva jooksul pärast käesoleva määruse jõustumist. Ärakuulamistaotlus peab olema kirjalik ning selles peab olema esitatud taotluse põhjus.

            Artikkel 4
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõigis liikmesriikides.
            Brüssel, 28. mai 2021

                  Komisjoni nimel

                  president

               Ursula VON DER LEYEN

            (1)  ELT L 176, 30.6.2016, lk 55.

            (2)  Komisjoni 12. juuni 2020. aasta rakendusmäärus (EL) 2020/776, millega kehtestatakse lõplik tasakaalustav tollimaks teatavate Hiina Rahvavabariigist ja Egiptusest pärit kootud ja/või nõeltöödeldud klaaskiust kangaste impordi suhtes ning muudetakse komisjoni rakendusmäärust (EL) 2020/492, millega kehtestatakse lõplik dumpinguvastane tollimaks teatavate Hiina Rahvavabariigist ja Egiptusest pärit kootud ja/või nõeltöödeldud klaaskiust kangaste impordi suhtes (ELT L 189, 15.6.2020, lk 1).

            (3)  Komisjoni 1. aprilli 2020. aasta rakendusmäärus (EL) 2020/492, millega kehtestatakse lõplik dumpinguvastane tollimaks Hiina Rahvavabariigist ja Egiptusest pärit teatavate kootud ja/või nõeltöödeldud klaaskiust kangaste impordi suhtes (ELT L 108, 6.4.2020, lk 1).

            (4)  Märkega „Sensitive“ tähistatakse dokument, mida alusmääruse artikli 29 ning WTO subsiidiumide ja tasakaalustusmeetmete lepingu artikli 12 kohaselt käsitatakse konfidentsiaalsena. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

            (5)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).


title: Komisjoni rakendusmäärus (EL) 2021/865, 28. mai 2021, millega registreeritakse kaitstud päritolunimetuste ja kaitstud geograafiliste tähiste registris nimetus „Rooibos“ / „Red Bush“ (KPN)

text:
                  31.5.2021

                  ET

                  Euroopa Liidu Teataja

                  L 190/88

         KOMISJONI RAKENDUSMÄÄRUS (EL) 2021/865,
         28. mai 2021,
         millega registreeritakse kaitstud päritolunimetuste ja kaitstud geograafiliste tähiste registris nimetus „Rooibos“ / „Red Bush“ (KPN)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõike 3 punkti a,
         ning arvestades järgmist:

                     (1)

                     Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas (2) Lõuna-Aafrika Vabariigi taotlus registreerida nimetus „Rooibos“ / „Red Bush“ kaitstud päritolunimetusena (KPN).

                     (2)

                     Komisjon sai 7. septembril 2020 Ühendkuningriigilt vastulause ja põhjendatud vastuväite. Komisjon edastas Ühendkuningriigi saadetud vastulause ja põhjendatud vastuväite Lõuna-Aafrika Vabariigile 16. septembril 2020.

                     (3)

                     Komisjon uuris Ühendkuningriigi esitatud vastulauset ja tunnistas selle vastuvõetavaks. Vastulauses väidetakse, et nimetuse „Rooibos“ / „Red Bush“ registreerimine ei vasta määruse (EL) nr 1151/2012 artiklis 5 ja artikli 7 lõikes 1 sätestatud tingimustele, sest toote ja tooraine kavandatud kirjeldus ei ole järjepidev. Lisaks väidab vastulause esitaja, et toote „Rooibos“ / „Red Bush“ märgistamist käsitlevad kavandatud eeskirjad ei ole piisavalt konkreetsed ja on vastuolus Euroopa Parlamendi ja nõukogu määruses (EL) nr 1169/2011 (3) sätestatud tingimustega.

                     (4)

                     Komisjon kutsus oma 22. september 2020. aasta kirjas huvitatud isikuid üles pidama asjakohaseid läbirääkimisi, et jõuda omavahelisele kokkuleppele vastavalt nende riigis kehtivatele menetlustele.

                     (5)

                     Lõuna-Aafrika Vabariik ja Ühendkuningriik jõudsid ettenähtud tähtaja jooksul kokkuleppele, mille Lõuna-Aafrika Vabariik esitas komisjonile 11. novembril 2020.

                     (6)

                     Lõuna-Aafrika Vabariik ja Ühendkuningriik jõudsid järeldusele, et nimetuse „Rooibos“ / „Red Bush“ (KPN) kaitsmiseks tuleks teha koonddokumenti mõned muudatused, sealhulgas osutada kogu dokumendis järjepidevalt kümnele maitsele ja lõhnale ning laiendada viiteid aspalatiinile ja notofagiinile osutamaks asjaolule, et vastavalt Lõuna-Aafrika Vabariigi geograafilise tähise kaitsele kontrollitakse nende ainete sisaldust toote päritolukohas, samuti tuleks toote märgistamisel kasutada muudetud eeskirju.

                     (7)

                     Lõuna-Aafrika Vabariigi ja Ühendkuningriigi vahelist kokkulepet tuleks võtta arvesse sedavõrd, kuivõrd see vastab määruse (EL) nr 1151/2012 sätetele ja ELi õigusaktidele.

                     (8)

                     Komisjon sai 7. septembril 2020 vastulause ja põhjendatud vastuväite Šveitsi ühenduselt IGTG (Interessengemeinschaft Tee, Gewürze und verwandte Produkte).

                     (9)

                     Komisjon vaatas IGTG esitatud vastuväite läbi ja leidis, et see ei ole vastuvõetav, sest IGTG esitatud põhjendatud selgituses ei ole esitatud ühtegi määruse (EL) nr 1151/2012 artikli 10 lõikes 1 sätestatud põhjendust. Komisjon teatas 4. detsembri 2020. aasta kirjaga IGTG-le, et ta ei esita IGTG-le kutset alustada Lõuna-Aafrika Vabariigiga asjakohaseid konsultatsioone. 8. detsembril 2020 komisjonile saadetud kirjas võttis IGTG tagasi oma vastulause nimetuse „Rooibos“ / „Red Bush“ (KPN) registreerimisele.

                     (10)

                     Seetõttu tuleks nimetus „Rooibos“ / „Red Bush“ (KPN) registreerida. Koonddokumendi konsolideeritud versioon tuleks avaldada,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Rooibos“ / „Red Bush“ (KPN) registreeritakse.
            Esimeses lõigus osutatud nimetus määratletakse klassi 1.8 „Aluslepingu I lisas loetletud muud tooted (vürtsid jne)“ kuuluva tootena. Konsolideeritud koonddokument on esitatud käesoleva määruse lisas.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 28. mai 2021

                  Komisjoni nimel

                  president

               Ursula VON DER LEYEN

            (1)  ELT L 343, 14.12.2012, lk 1.

            (2)  ELT C 190, 8.6.2020, lk 46.

            (3)  Euroopa Parlamendi ja nõukogu 25. oktoobri 2011. aasta määrus (EL) nr 1169/2011, milles käsitletakse toidualase teabe esitamist tarbijatele ning millega muudetakse Euroopa Parlamendi ja nõukogu määrusi (EÜ) nr 1924/2006 ja (EÜ) nr 1925/2006 ning tunnistatakse kehtetuks komisjoni direktiiv 87/250/EMÜ, nõukogu direktiiv 90/496/EMÜ, komisjoni direktiiv 1999/10/EÜ, Euroopa Parlamendi ja nõukogu direktiiv 2000/13/EÜ, komisjoni direktiivid 2002/67/EÜ ja 2008/5/EÜ ning komisjoni määrus (EÜ) nr 608/2004 (ELT L 304, 22.11.2011, lk 18).

            LISA

               „ROOIBOS“ / „RED BUSH“

               ELi nr: PDO-ZA-2427 – 21.8.2018

               KPN (X) KGT ( )

            1.   [KPN või KGT] nimetus(ed)

            „Rooibos“ / „Red Bush“
            2.   Liikmesriik või kolmas riik

            Lõuna-Aafrika Vabariik
            3.   Põllumajandustoote või toidu kirjeldus

            3.1.   Toote liik [loetletud XI lisas]

            Klass 1.8. Aluslepingu I lisas loetletud muud tooted (vürtsid jne)
            3.2.   Punktis 1 esitatud nimetusele vastava toote kirjeldus

            Nimetust „Rooibos“ / „Red Bush“ võib kasutada üksnes juhul, kui tegemist on käesolevas taotluses kirjeldatud geograafilises piirkonnas kasvatatava või sealses looduses kasvava tee-punapõõsa (Aspalathus linearis) kuivatatud lehtedest ja vartest valmistatud 100 % puhta tootega „Rooibos“ / „Red Bush“.
            Toodet „Rooibos“ / „Red Bush“ esitletakse müügiks kahel kujul: tee-punapõõsalt (Aspalathus linearis) korjatud ning kuivatatud a) oksüdeeritud või b) roheliste (oksüdeerimata) lehtede ja vartena.

                        (a)

                        Tee-punapõõsa kuivatatud ja oksüdeeritud lehtede ja varte puhul ulatub toote „Rooibos“ / „Red Bush“ iseloomulik värvus helepruunist ja kollasest särava telliskivipunaseni. Tootes võib sisalduda ka heledamat värvi osakesi (kuivatatud varretükke), mis on segunenud ülejäänud tootega. Toote „Rooibos“ / „Red Bush“ niiskusesisaldus on alla 10 %.

                        (b)

                        Roheline (oksüdeerimata) toode „Rooibos“ / „Red Bush“ on valmistatud tee-punapõõsa oksüdeerimata kuivatatud lehtedest ja vartest. Rohelisel (oksüdeerimata) tootel „Rooibos“ / „Red Bush“ ei ole märke pruunistumisest ega oksüdatsioonist. Rohelise (oksüdeerimata) toote „Rooibos“ / „Red Bush“ lehed on peamiselt helerohelise värvusega ning toode sisaldab ka punakaspruune peenikesi varreosakesi ja valgeid puittükikesi. Rohelise (oksüdeerimata) toote „Rooibos“ / „Red Bush“ niiskusesisaldus on alla 5 %.

                  Toote „Rooibos“ / „Red Bush“ lõhn ja maitse määratakse organoleptilise testiga, mille teeb koolitatud testija. Toote „Rooibos“ / „Red Bush“ eri partiide lõhna- ja maitseomadused võivad olla erinevad, kuid suure koguse analüüsimisel on tehtud kindlaks, et tootel „Rooibos“ / „Red Bush“ on erineval määral järgmisi maitse- ja lõhnaomadusi.

                        Lõhn ja maitse

                        Magus

                        Mesi

                        Karamell

                        Puuviljaline

                        Tsitruselised

                        Marjad

                        Aprikoosikeedis

                        Puidune

                        Puidune

                        Suitsune/põletatud

                        Lilleline

                        Fynbos

                        Lõhn

                        Vürts

                        Kaneel

                        Maitsed ja suus tekkiv tunne

                        Põhimaitsed

                        Magus

                        Mõru

                        Hapu

                        Suus tekkiv tunne

                        Pehme ja mahe

                        Kootav

                  3.3.   Sööt (üksnes loomse päritoluga toodete puhul) ja tooraine (üksnes töödeldud toodete puhul)

            Toote „Rooibos“ / „Red Bush“ ainus tooraine on tee-punapõõsa (Aspalathus linearis) värskelt korjatud lehed ja varred.
            Toode sisaldab 0,02–1,16 % aspalatiini ja kuni 0,4 % notofagiini. Aspelatiini ja notofagiini sisaldust kontrollitakse päritolukohas vastavalt Lõuna-Aafrika Vabariigi geograafilise tähise kaitsele.
            3.4.   Täpsustage tootmise erietapid, mis peavad toimuma määratletud geograafilises piirkonnas

            Toodet „Rooibos“ / „Red Bush“ valmistatakse määratletud geograafilises piirkonnas järgmiste etappidena.

                        (a)

                        Kohalikud seemnekogujad koguvad tee-punapõõsa seemneid (sageli sipelgapesadest). Seejärel tarnivad korjajad seemned põllumajandustootjatele. See on vana traditsioon, mida järgitakse ka täna, ning see kuulub ka tänapäeval olulise sammuna tee-punapõõsa kasvatamise juurde.

                        (b)

                        Taime kasvatatakse kaubanduslikel eesmärkidel, kuid see kasvab looduses ka metsikult.

                        (c)

                        Saaki korjatakse haritavatelt põldudelt (mehhaaniliselt või käsitsi) või loodusest (ainult käsitsi).

                        (d)

                        Seda töödeldakse ja kuivatatakse spetsiaalsetes teeaiandites. Need teeaiandid võivad asuda põllumajandusettevõtja juures või eraldi, kuid nad peavad asuma määratletud piirkonnas.

                  3.5.   Sellise toote viilutamise, riivimise, pakendamise jm erieeskirjad, millele registreeritud nimetus viitab

            –
            3.6.   Sellise toote märgistamise erieeskirjad, millele registreeritud nimetus viitab

            Toodet „Rooibos“ / „Red Bush“ võib segada teega, taimeteega ja muude toodetega, olenemata sellest, kas toode on ette nähtud inimtoiduks või mitte. Selliste toodete märgistamine peab vastama eeskirjadele, mida rakendatakse toodete märgistamise suhtes territooriumil, kus toodet turustatakse.
            4.   Geograafilise piirkonna täpne määratlus

            Toote „Rooibos“ / „Red Bush“ tootmise, kuivatamise ja oksüdeerimise geograafiline piirkond on järgmine:

                        (a)

                        kohalikud haldusüksused Bergrivier, Breede Valley, Cape Agulhas, Cederberg, Kaplinn, Drakenstein, Langeberg, Matzikamma, Overstrand, Saldanha Bay, Stellenbosch, Swartland, Swellendam, Theewaterskloof ja Witzenberg Lääne-Kapimaa provintsis ning

                        (b)

                        kohalik haldusüksus Hantam Põhja-Kapimaa provintsis.

                  5.   Seos geograafilise piirkonnaga

               Geograafiline piirkond

            Toote „Rooibos“ / „Red Bush“ maitse ja erikoostis on otseselt seotud selle piirkonna kliimaga, kus taimi kasvatatakse. Talved on külmad ja niisked, kasvuperiood on kevadel ja varasuvel ning seejärel toimub küpsemine ja tekivad polüfenoolid, sest ilmad lähevad kuumemaks ja kuivemaks. Siit järeldub, et kui tee-punapõõsast kasvatataks mõnes muus kliimas, ei oleks tootel „Rooibos“ / „Red Bush“ samasuguseid omadusi, sest polüfenoole tekiks vähem. Et aru saada põhjuslikust seosest, on oluline mõista seda, kuidas tee-punapõõsas on kohanenud piirkonna ainulaadse kliima, mullastiku ja geograafiaga.
            Geograafiline piirkond, kus „Rooibos“ / „Red Bush“ kasvab looduslikult, on tuntud kuumade ja kuivade suvede ning külmade ja niiskete talvede poolest. Näiteks mõõdeti 27. oktoobril 2015 Vredendalis temperatuuriks 48,3 oC, mis on kõrgeim oktoobris mõõdetud temperatuur maailmas. Selles piirkonnas on sademeid 380–635 mm aastas ning sajab eelkõige talvekuudel, vahel ka varasuvel ja hilissügisel. Pikad ja soojad suvekuud on äärmiselt kuivad. Piirkonna mullad on pärit Laudmäe liivakivikompleksist ning on toitainevaesed, klibused liivmullad, mille pH-tase on 4,5–5,5. Laudmäe liivakivi koosneb enamjaolt kvartsliivakivist, mis on tekkinud 510–400 miljonit aastat tagasi. See on Kapimaa mäestiku (Cape Supergroup) kõige tugevam ja erosioonikindlam kiht.
            Taimel „Rooibos“ / „Red Bush“ on karmi kliimaga kohanemiseks välja arenenud ainulaadsed omadused (nt lehtede kuju ja kattekiht). Lisaks mullapinnast veidi allpool asuvale külgjuurte võrgustikule, mis võimaldab kätte saada väikseimaidki sademeid, on taimel pikk juur, mis ulatub kuni kahe meetri sügavusele ning aitab taimel leida niiskust ja jõuda veeni kuivadel suvedel. Külgjuured võimaldavad taimel fosforit kätte saada maailma ühest fosforivaesemast mullast.
            Taime „Rooibos“ / „Red Bush“ karmi kliimaga kohanemise suurim saladus seisneb selle sümbiootilises suhtes lämmastikku siduvate bakteritega taime juurtel. Liblikõielise tee-punapõõsa juurtel elunevad bakterid muundavad lämmastikdioksiidi bioloogiliselt kasulikuks ammoniaagiks protsessis, mida nimetatakse lämmastiku sidumiseks. Taim omandab lämmastikku ja saab sellest kasu, vastutasuks toidab ta oma juurtel elunevaid baktereid. See protsess on liblikõielistel tavaline, kuid tee-punapõõsa puhul on ainulaadne see, et need kohalikud bakterid (bradyrhizobia) taluvad happelisust ja taimel on võime muuta oma risosfääri pH-d, et soodustada sümbioosi ja toitainete kättesaadavust taimedele, mis kasvavad muidu viljatul happelisel mullal. Kirjanduse põhjal võib öelda, et vaid vähesed sümbioosid suudavad taluda sellist äärmuslikku mulla happesust ja toitainevähesust ning samas säilitada suurt lämmastikusisaldust nii, nagu teeb seda tee-punapõõsas.
            Toote „Rooibos“ / „Red Bush“ tootjad on kasutanud kuumade ja kuivade suvede eeliseid korjatud saagi looduslikuks kuivatamiseks. Toodet „Rooibos“ / „Red Bush“ koristatakse igal aastal kuumal suveajal ja seda kuivatatakse kohe pärast korjet päikese käes. Kõrvetav päike ja vihma puudumine võimaldavad toodet „Rooibos“ / „Red Bush“ looduslikult kuivatada ja samal ajal oksüdeerumise protsessi optimaalselt kontrollida.

               Inimsekkumine

            Ehkki Kapimaa lillepiirkond (ja sellele omane fynbos’e taimestik) on maailma kuue taimestikuriikkonna hulgas kõige väiksem, on see kõige rikkalikum piirkond ja kuulub tänu mitmekesiseimale, tihedaimale ja endeemiliste liikide rikkaimale taimestikule taimemaailma eriliste paikade hulka. Samas on tee-punapõõsas üks vähestest taimedest, mis on looduslikust taimest edukalt kultuurtaimeks aretatud ning on praegu üks suhteliselt vähestest majanduslikult olulistest fynbos’e taimedest. See on inimsekkumise tulemus.
            Peaaegu 250 aastat tagasi kirjutas Rootsi loodusteadlane Carl Thunberg, et kohtas oma Aafrika reisidel 1772. aastal kohalikke elanikke ja nägi, et nad tegid taimest „Rooibos“ / „Red Bush“ jooki. Mägedes korjati taime „Rooibos“ / „Red Bush“ lehti ja varsi, need pandi kimpudena kotiriidest kottidesse, mis siis eeslite seljas järskudelt nõlvadelt alla toodi. Sel ajal töötati välja senini kasutusel olevad põhilised taime „Rooibos“ / „Red Bush“ töötlemise meetodid (taime „Rooibos“ / „Red Bushi“ lehtede ja varte esmane lõikamine ja muljumine, seejärel tee nn higistamine või selle hoidmine kuhjades ja lõpuks päikese kätte kuivama laotamine).
            1930. aasta paiku hakkas kohalik Clanwilliami arst ja loodusesõber Le Fras Nortier nn metsiku põõsa tee vastu huvi tundma ja taimega „Rooibos“ / „Red Bush“ eksperimenteerima. Taime „Rooibos“ / „Red Bush“ seemneid oli raske leida (sest nad on väga pisikesed) ja Nortier palus kohalikel, kelle hulgas oli ka tema patsiente, et nad otsiksid liivastelt muldadelt seemneid ja tooksid need temale. Üks Khoi naine tõi talle seemnetega täidetud tikutopsi ja varsti sai Nortier teada tema saladuse. Naine jälgis sipelgaid, kes tassisid oma pesadesse taime „Rooibos“ / „Red Bush“ seemneid. Seejärel avas ta sipelgapesad ja korjas seemned kokku, jättes mõned sipelgatele toiduks. Sedasi kogub seemneid mõni seemnekoguja veel tänagi.
            Nortier, otsides võimalust seemnete paljundamiseks, avastas, et need idanevad üksnes siis, kui need on kõigepealt pragunenud (nagu see juhtuks mägedes aset leidvate tulekahjude mõjul). Esimesed taimed pani Nortier kasvama Klein Kliphuisi farmis Clanwilliami lähedal. Ta sai aru, et seemned tuleks mulda panna jaanuaris ja et parim aeg väikesed idandid avamaale ümber istutada on pärast tugevat vihma, kui on oodata veel sademeid. Nortier innustas ja julgustas ka kohalikke põllumajandustootjaid, et nad hakkaksid taime „Rooibos“ / „Red Bush“ kasvatama.
            Sellist seemnete kogumise tava kasutatakse ka praegu ning tee-punapõõsast kasvatatakse kuivades pinnasetingimustes, sest taim on kuivade ja kuumade suvedega kohanenud. Need keskkonnatingimused mõjutavad toote „Rooibos“ / „Red Bush“ keemilist koostist, eelkõige lõpptootes leiduvate polüfenoolide sisaldust. Toote „Rooibos“ / „Red Bush“ tootjad on kohandanud oma maaharimis- ja viljelustavasid vastavalt piirkonna karmidele tingimustele. Näiteks ei saa viljelusalade puhastamiseks kasutada põlenguid, sest nii hävineb mulla orgaaniline koostis. Pealegi on viljelusprotsessi eri etappides tähtis roll ka kattetaimedel ning levinud tava on miinimum- või säilituskülv.
            Saaki koristatakse kuivadel suvekuudel novembrist kuni maini ning 20 % taimsest materjalist tuleb jätta taime külge. Värskelt korjatud saak peab jõudma teeaiandisse 72 tunni jooksul peale korjet ning varte ja lehtede väiksemaks (1–10 mm suuruseks) lõikamiseks kasutatakse mehaanilist lõikurit. Kui valmistatakse oksüdeeritud toodet „Rooibos“ / „Red Bush“, hoitakse värskelt lõigatud saadust teeaiandi betooni- või kivipinnal päikese käes kuhjaridades. Neid kuhjaridu niisutatakse, lehti muljutakse ja kuhju segatakse korrapäraste ajavahemike järel, kuni saavutatakse õige konsistents. Pärast seda laotatakse saadus teeaiandi õuele õhukese kihina kuivama. Kui valmistatakse oksüdeerimata (rohelist) „Rooibos“ / „Red Bush“ toodet, laotatakse lehed ja varred õhukese kihina teeaiandi õuele kohe pärast seda, kui nad on lõigatud 1–10 mm pikkuseks.
            Teeaiandis toimuvat tegevust kirjeldatakse sageli kunstivormina ning see tegevus on toote „Rooibos“ / „Red Bush“ tootmise protsessi üks kõige olulisemaid osasid, kus on vaja konkreetset oskusteavet ja asjatundlikkust. Tee valmistajad jälgivad tähelepanelikult tee värvust, tekstuuri ja niiskust, kuni tee omandab soovitud seebise konsistentsi. Tavaliselt võetakse peotäis märga, pressitud taime ja pigistatakse käsi rusikasse ning kui niiskusesisaldus on õige, siis niriseb sõrmede vahelt veidi taimemahla.
            Tee kvaliteeti määravad eksperdid hindavad toote „Rooibos“ / „Red Bush“ kvaliteeti mitme teguri alusel, sealhulgas kuivade ja vette pandud lehtede värvus, valmistee intensiivsus, värvus ja selgus, samuti selle lõhn ja maitse. Maitset ja lõhna hinnatakse väljaõppinud organoleptikute komisjonides. Välja on töötatud nn organoleptiline ratas, mis on väärtuslik abivahend toote „Rooibos“ / „Red Bush“ tootjate, töötlejate, toote kvaliteedi hindajate, turustajate, maitseelamuskodade, importijate ja tarbijate vahelise suhtluse hõlbustamisel. Et toote omaduste kirjeldusi paremini tõlgendada, on teatavate kirjelduste kohta välja töötatud esmaste organoleptiliste omaduste leksikon.

               Toote eripära

            Toote „Rooibos“ / „Red Bush“ ainulaadseid organoleptilisi omadusi (lõhn, maitse ja suus tekkiv tunne) on kirjeldatud eespool. Kõik need tunnused põhinevad suure valimi analüüsil ja kirjeldavad toote „Rooibos“ / „Red Bush“ organoleptilist eripära.
            Need toote „Rooibos“ / „Red Bush“ ainulaadsed organoleptilised omadused on seostatavad tee-punapõõsas leiduva fenooli komplekse keemilise koostisega. Toote „Rooibos“ / „Red Bush“ flavonoidide sisaldus on ainulaadne selle poolest, et selles on aspalatiini ja aspalaliniini, aga ka haruldasi notofagiiniühendeid ja enolüülfenüülpüruviinhappe glükosiide. Kuigi enamik flavonoide on taimeriigis laialt levinud, on aspalatiini seni leitud üksnes tee-punapõõsast ja sellest tuleneb selle taime ainulaadne organoleptiline eripära.
            Eelmises osas on märgitud, et taime „Rooibos“ / „Red Bush“ kuivanud lehtede ja varte kasutamist teena dokumenteeriti esimest korda juba peaaegu 250 aastat tagasi. Juba sellest ajast alates on toote puuviljaline, magus maitse ja väike kofeiinivaba tanniinisisaldus aidanud kaasa sellele, et tootest on saanud Lõuna-Aafrika kultuuri sümbol. 2005. aastal tehtud uuringutest ilmnes, et tee „Rooibos“ / „Red Bush“ oli Lõuna-Aafrika ühe mitteametliku asumi elanike üks kümnest kõige sagedamini tarbitavast toiduainest.

               Viide tootespetsifikaadi avaldamisele

            (Viitemääruse artikli 6 lõike 1 teine lõik)
            –


title: Komisjoni rakendusmäärus (EL) 2021/875, 25. mai 2021, millega registreeritakse kaitstud päritolunimetuste ja kaitstud geograafiliste tähiste registris nimetus „Sõir“ (KGT)

text:
                  1.6.2021

                  ET

                  Euroopa Liidu Teataja

                  L 192/2

         KOMISJONI RAKENDUSMÄÄRUS (EL) 2021/875,
         25. mai 2021,
         millega registreeritakse kaitstud päritolunimetuste ja kaitstud geograafiliste tähiste registris nimetus „Sõir“ (KGT)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Eesti taotlus registreerida nimetus „Sõir“ (2).

                     (2)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Sõir“ registreerida,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Sõir“ (KGT) registreeritakse.
            Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 1.4 „muud loomse päritoluga tooted“ kuuluva tootena.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. mai 2021

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 343, 14.12.2012, lk 1.

            (2)  ELT C 46, 9.2.2021, lk 10.

            (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).


title: Komisjoni rakendusmäärus (EL) 2021/876, 31. mai 2021, millega kehtestatakse määruse (EÜ) nr 1907/2006 rakenduseeskirjad autoriseerimistaotluste ja läbivaatamisaruannete kohta, mis käsitlevad ainete kasutamist originaalvaruosade tootmisel ning selliste toodete ja komplekssete toodete parandamisel, mida enam ei toodeta, ning muudetakse määrust (EÜ) nr 340/2008 (EMPs kohaldatav tekst)

text:
                  1.6.2021

                  ET

                  Euroopa Liidu Teataja

                  L 192/3

         KOMISJONI RAKENDUSMÄÄRUS (EL) 2021/876,
         31. mai 2021,
         millega kehtestatakse määruse (EÜ) nr 1907/2006 rakenduseeskirjad autoriseerimistaotluste ja läbivaatamisaruannete kohta, mis käsitlevad ainete kasutamist originaalvaruosade tootmisel ning selliste toodete ja komplekssete toodete parandamisel, mida enam ei toodeta, ning muudetakse määrust (EÜ) nr 340/2008
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ, (1) eriti selle artikli 74 lõiget 1 ja artiklit 132,
         ning arvestades järgmist:

                     (1)

                     Määruse (EÜ) nr 1907/2006 artikli 56 lõikes 1 on sätestatud autoriseerimisnõue kõnealuse määruse XIV lisas loetletud väga ohtlike ainete turuleviimiseks ja kasutamiseks. Selle nõude järgimine toob endaga teatud juhtudel ettevõtjate jaoks kaasa märkimisväärse halduskoormuse. Oma 18. juuni 2014. aasta teatises „Õigusloome kvaliteedi ja tulemuslikkuse programm (REFIT): hetkeseis ja tulevikuväljavaated“ (2) teatas komisjon, et ta kaalub teatavatel juhtudel autoriseerimismenetluse lihtsustamist. Komisjoni 5. märtsi 2018. aasta teatises „Komisjoni üldaruanne REACH-määruse toimimise ja teatavate elementide läbivaatamise kohta“ (3) nimetati ühe meetmena väga ohtlike ainete jätkuva kasutamise taotluste lihtsustamist originaalvaruosade tootmisel.

                     (2)

                     Komisjoni 2. detsembri 2015. aasta teatises „ELi ringmajanduse loomise tegevuskava“ (4) on kirjeldatud, et toodete eluea pikendamine nende parandamise teel aitab vältida raiskamist. Nõukogu 20. juuni 2016. aasta järeldustes selle tegevuskava kohta (5) kutsutakse komisjoni üles uurima, milliseid algatusi saab liidu tasandil teha toodete eluea pikendamiseks, eelkõige varuosade kättesaadavuse edendamise teel.

                     (3)

                     Selleks et vältida selliste toodete või komplekssete toodete enneaegset vananemist, (6) mida pärast määruse (EÜ) nr 1907/2006 XIV lisas osutatud sulgemiskuupäevi enam ei toodeta, tuleb selliste toodete või komplekssete toodete parandamiseks vajalikud varuosad ning ained ja segud jätkuvalt turul kättesaadavaks teha ja neid kasutada. Kui selliste toodete või komplekssete toodete tootmiseks on kasutatud määruse (EÜ) nr 1907/2006 XIV lisas loetletud ainet ning kui pärast sulgemiskuupäeva ei ole võimalik teatavat varuosa toota või toodet parandada ilma seda ainet kasutamata, tuleks selgitada selliste kasutusalade autoriseerimistaotluste ja autoriseerimise läbivaatamisaruannete sisu nõudeid, selleks et lihtsustada selliste autoriseerimistaotluste esitamist.

                     (4)

                     Määruse (EÜ) nr 1907/2006 artikli 62 lõike 4 punktis e osutatud alternatiivide analüüsi puhul tuleks põhjendust, milles näidatakse, et toodet või kompleksset toodet pärast sulgemiskuupäeva enam ei toodeta, et see ei saa ilma varuosata ettenähtud viisil toimida ja et sellist varuosa ei saa toota ilma selle aineta või et toodet või kompleksset toodet ei saa parandada muul viisil kui seda ainet kasutades, pidada piisavaks, järeldamaks, et sobivad alternatiivid puuduvad. Kuna ainet kasutatakse selliste varuosade tootmisel või selliste toodete või komplekssete toodete parandamisel üha vähem, sest aine kavandatud kasutusotstarve on seotud tootega, mida enam ei toodeta, samas kui teadus- ja arendustegevuse, katsetamise, kvalifitseerimise ja tootmise kulud, mis on seotud selliste kasutusviiside võimalike alternatiivide leidmisega, on tõenäoliselt suured, pidades silmas kasutuse eeldatavat vähenemist, peetakse sellist sätet põhjendatuks.

                     (5)

                     Samuti tuleks määruse (EÜ) nr 1907/2006 artikli 62 lõike 5 punktis a osutatud sotsiaal-majanduslikus analüüsis põhjendust, milles tõendatakse, et toodet või kompleksset toodet pärast sulgemiskuupäeva enam ei toodeta, et see ei saa ilma varuosata ettenähtud viisil toimida ja et sellist varuosa ei saa ilma selle aineta toota või et toodet või kompleksset toodet ei saa parandada muul viisil kui seda ainet kasutades, pidada piisavaks, selleks et tõendada selle aine kasutamise sotsiaal-majanduslikku kasu. Varuosade puudumine või asjaolu, et tooteid või kompleksseid tooteid, mida enam ei toodeta, ei ole võimalik ilma selle aineta parandada, tooks kaasa nende toodete või komplekssete toodete enneaegse vananemise enne nende kasutusaja lõppu ja seega nende enneaegse äraviskamise, põhjustades tõenäoliselt suuri kulusid ettevõtjatele, tarbijatele või ühiskonnale. Lisaks eeldatakse, et selliste varuosade puhul kasutatava aine kasutuskordade ja koguste arv väheneb, mis omakorda vähendab inimeste tervisele ja keskkonnale avalduvat mõju, mis on seotud ainega kokkupuutumise või selle keskkonda laskmisega. Seepärast on asjakohane, et taotleja esitaks määruse (EÜ) nr 1907/2006 artikli 62 lõike 5 punktis a osutatud sotsiaal-majandusliku analüüsi sisu kokkuvõtlikus vormis. See ei mõjuta vajadust võtta arvesse aine kasutamisest inimeste tervisele või keskkonnale tulenevat ohtu ega taotleja vajadust tõendada, et sotsiaal-majanduslik kasu kaalub selle ohu üles.

                     (6)

                     Kui täpsustada nende autoriseerimistaotluste sisu, mis esitatakse aine kasutamise kohta remondiks mõeldud varuosade tootmisel või selliste toodete ja komplekssete toodete parandamisel, mida enam ei toodeta, siis peaks see vähendama Euroopa Kemikaaliameti (edaspidi „kemikaaliamet“) töökoormust autoriseerimistaotluste hindamisel kõnealustel erijuhtudel. Selliste taotluste eest võetavad lõivud peaksid olema proportsioonis eeldatava töökoormusega, mida need juhud ametile põhjustavad, ja seega peaksid need olema madalamad võrreldes muude kasutusotstarvete taotluste puhul nõutavate lõivudega. Samadel põhjustel tuleks kõnealusteks kasutusviisideks antud autoriseeringute läbivaatamise tasusid vähendada sama proportsiooni võrra.

                     (7)

                     Seepärast tuleks komisjoni määrust (EÜ) nr 340/2008 (7) vastavalt muuta.

                     (8)

                     Käesoleva määrusega ette nähtud meetmed on kooskõlas määruse (EÜ) nr 1907/2006 artikliga 133 loodud komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Käesoleva määrusega rakendatakse määruse (EÜ) nr 1907/2006 artikli 61 lõiget 1, artikli 62 lõike 4 punkti e ja artikli 62 lõike 5 punkti a seoses autoriseerimistaotluste ja läbivaatamisaruannetega, mis käsitlevad kõnealuse määruse XIV lisas loetletud aine mõnd järgmist kasutusviisi (kas puhasainena või segu koostisainena):

                        a)

                        varuosade tootmine toodetena või komplekssete toodetena selliste toodete või komplekssete toodete parandamiseks, mille tootmine on lõppenud või lõpeb enne XIV lisas selle aine kandes nimetatud sulgemiskuupäeva, kui seda ainet kasutati nende toodete või komplekssete toodete valmistamisel ja need ei saa ilma kõnealuse varuosata toimida ettenähtud viisil ning varuosa ei saa toota ilma selle aineta (edaspidi „originaalvaruosade tootmine“);

                        b)

                        selliste toodete või komplekssete toodete parandamine, mille tootmine on lõppenud või lõpeb enne XIV lisas selle aine kandes nimetatud sulgemiskuupäeva, kui seda ainet kasutati nende toodete või komplekssete toodete valmistamisel ja neid ei saa parandada muul viisil kui seda ainet kasutades („selliste toodete või komplekssete toodete parandamine, mida enam ei toodeta“).

            Artikkel 2

               1.   Määruse (EÜ) nr 1907/2006 artikli 62 kohane autoriseerimistaotlus aine kasutamiseks originaalvaruosade tootmisel või selliste toodete või komplekssete toodete parandamisel, mida enam ei toodeta, loetakse kõnealuse määruse artikli 62 lõike 4 punktile e vastavaks, kui see sisaldab järgmist:

                           a)

                           aine kirjeldus ja selle toime analüüs ning

                           b)

                           põhjendus, millega tõendatakse, et käesoleva määruse artikli 1 punktis a või b sätestatud tingimused on täidetud.

               2.   Määruse (EÜ) nr 1907/2006 artikli 62 kohane autoriseerimistaotlus aine kasutamiseks originaalvaruosade tootmisel või selliste toodete või komplekssete toodete parandamisel, mida enam ei toodeta, loetakse kõnealuse määruse artikli 62 lõike 5 punktile a vastavaks, kui see sisaldab järgmist:

                           a)

                           inimtervisele või keskkonnale avalduva mõju kokkuvõtlik kirjeldus vastavalt kemikaaliohutuse aruandes esitatud teabele;

                           b)

                           taotletava kasutusala sotsiaal-majandusliku kasu kokkuvõtlik kirjeldus, sealhulgas põhjendus, millega tõendatakse, et käesoleva määruse artikli 1 punktis a või b sätestatud tingimused on täidetud;

                           c)

                           järeldus, mis põhineb taotletud aine kasutamisest tulenevate riskide ja kasu võrdlusel, nagu on kirjeldatud käesoleva lõike punktides a ja b.

               3.   Kui autoriseerimistaotlus esitatakse aine kasutamiseks originaalvaruosade tootmisel või selliste toodete või komplekssete toodete parandamisel, mida enam ei toodeta, piisab aine kasutamisega seotud sotsiaal-majanduslike tegurite ja alternatiivide sobivuse hindamiseks käesoleva artikli lõigetes 1 ja 2 osutatud teabest koos kolmandate isikute esildistega võimalike alternatiivide kohta, mis on esitatud vastavalt määruse (EÜ) nr 1907/2006 artikli 64 lõikele 2.

               4.   Käesoleva artikli lõikeid 1, 2 ja 3 kohaldatakse mutatis mutandis määruse (EÜ) nr 1907/2006 artikli 61 lõike 1 kohaselt esitatud läbivaatamisaruannete puhul, mis käsitlevad autoriseeringut, mis on antud aine kasutamiseks originaalvaruosade tootmisel või selliste toodete või komplekssete toodete parandamisel, mida enam ei toodeta.

               5.   Euroopa Kemikaaliamet (edaspidi „amet“) teeb hiljemalt 5. juuliks 2021 üldsusele kättesaadavaks spetsiaalsed alternatiivide analüüsi ja sotsiaal-majandusliku analüüsi vormid, mida kasutatakse selleks, et taotleda ainete kasutusalade autoriseerimist originaalvaruosade tootmisel või selliste toodete või komplekssete toodete parandamisel, mida enam ei toodeta, samuti sellisteks kasutusviisideks antud autoriseeringut käsitlevate läbivaatamisaruannete puhul, mis esitatakse kooskõlas käesoleva määrusega ja mis kajastavad lõigetes 1 ja 2 osutatud elemente.

            Artikkel 3
            Määrust (EÜ) nr 340/2008 muudetakse järgmiselt.

                        1)

                        Artikli 8 lõike 2 neljanda lõigu järele lisatakse järgmine lõik:
                        „Amet nõuab vähendatud tasu, nagu on sätestatud käesoleva määruse VI lisa punktis 2, autoriseerimistaotluste puhul, mis käsitlevad ainete kasutamist originaalvaruosade tootmisel, mis on ette nähtud selliste komisjoni rakendusmääruse (EL) 2021/876 (*1) artikli 1 punktis a kirjeldatud toodete või komplekssete toodete parandamiseks, mida enam ei toodeta, ning selliste kõnealuse rakendusmääruse artikli 1 punktis b kirjeldatud toodete või komplekssete toodete parandamisel, mida enam ei toodeta, ning mis on esitatud kooskõlas kõnealuse rakendusmäärusega.

                           (*1)  Komisjoni 31. mai 2021. aasta rakendusmäärus (EL) 2021/876, millega kehtestatakse määruse (EÜ) nr 1907/2006 rakenduseeskirjad autoriseerimistaotluste ja läbivaatamisaruannete kohta, mis käsitlevad ainete kasutamist originaalvaruosade tootmisel ning selliste toodete ja komplekssete toodete parandamisel, mida enam ei toodeta, ning muudetakse määrust (EÜ) nr 340/2008 (ELT 192).“"

                        2)

                        Artikli 9 lõike 2 neljanda lõigu järele lisatakse järgmine lõik:
                        „Amet nõuab vähendatud tasu, nagu on sätestatud käesoleva määruse VII lisa punktis 2, autoriseerimistaotluste puhul, mis käsitlevad ainete kasutamist originaalvaruosade tootmisel, mis on ette nähtud selliste rakendusmääruse (EL) 2021/876 artikli 1 punktis a kirjeldatud toodete või komplekssete toodete parandamiseks, mida enam ei toodeta, ning selliste kõnealuse rakendusmääruse artikli 1 punktis b kirjeldatud toodete või komplekssete toodete parandamisel, mida enam ei toodeta, ning mis on esitatud kooskõlas kõnealuse rakendusmäärusega.“

                        3)

                        VI ja VII lisa asendatakse käesoleva määruse lisas esitatud tekstiga.

            Artikkel 4
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 31. mai 2021

                  Komisjoni nimel

                  president

               Ursula VON DER LEYEN

            (1)  ELT L 396, 30.12.2006, lk 1.

            (2)  COM(2014) 368 final.

            (3)  COM(2018) 116 final.

            (4)  COM(2015) 614 final.

            (5)  „ELi ringmajanduse loomise tegevuskava“, nõukogu 20. juuni 2016. aasta järeldused, ST 10518 2016 INIT.

            (6)  „Komplekssed tooted“, nagu on kirjeldatud Euroopa Kohtu 10. septembri 2015. aasta otsuses Fédération des entreprises du commerce et de la distribution (FCD) ja Fédération des magasins de bricolage et de l’aménagement de la maison (FMB), C-106/14, ECLI:EU:C:2015:576, punktid 48–54.

            (7)  Komisjoni 16. aprilli 2008. aasta määrus (EÜ) nr 340/2008 Euroopa Kemikaaliametile vastavalt Euroopa Parlamendi ja nõukogu määrusele (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH), makstavate tasude kohta (ELT L 107, 17.4.2008, lk 6).

            LISA

                     „VI LISA
                     Tasud määruse (EÜ) nr 1907/2006 artikli 62 kohaste autoriseerimistaotluste eest

                        1.
                        Autoriseerimistaotluste tasud

                           Tabel 1

                           Standardtasud

                                    Baastasu

                                    54 100  eurot

                                    Lisatasu aine kohta

                                    10 820  eurot

                                    Lisatasu kasutusala kohta

                                    48 690  eurot

                           Tabel 2

                           Vähendatud tasumäärad keskmise suurusega ettevõtjatele

                                    Baastasu

                                    40 575  eurot

                                    Lisatasu aine kohta

                                    8 115  eurot

                                    Lisatasu kasutusala kohta

                                    36 518  eurot

                           Tabel 3

                           Vähendatud tasumäärad väikeettevõtjatele

                                    Baastasu

                                    24 345  eurot

                                    Lisatasu aine kohta

                                    4 869  eurot

                                    Lisatasu kasutusala kohta

                                    21 911  eurot

                           Tabel 4

                           Vähendatud tasumäärad mikroettevõtjatele

                                    Baastasu

                                    5 410  eurot

                                    Lisatasu aine kohta

                                    1 082  eurot

                                    Lisatasu kasutusala kohta

                                    4 869  eurot

                        2.
                        Artikli 8 lõike 2 viiendas lõigus osutatud tasud autoriseerimistaotluste eest, mis on esitatud aine kasutamiseks originaalvaruosade tootmisel või selliste toodete või komplekssete toodete parandamisel, mida enam ei toodeta.

                           Tabel 1

                           Standardtasud

                                    Baastasu

                                    27 050  eurot

                                    Lisatasu aine kohta

                                    5 410  eurot

                                    Lisatasu kasutusala kohta

                                    24 345  eurot

                           Tabel 2

                           Vähendatud tasumäärad keskmise suurusega ettevõtjatele

                                    Baastasu

                                    20 287  eurot

                                    Lisatasu aine kohta

                                    4 057  eurot

                                    Lisatasu kasutusala kohta

                                    18 259  eurot

                           Tabel 3

                           Vähendatud tasumäärad väikeettevõtjatele

                                    Baastasu

                                    12 172  eurot

                                    Lisatasu aine kohta

                                    2 434  eurot

                                    Lisatasu kasutusala kohta

                                    10 955  eurot

                           Tabel 4

                           Vähendatud tasumäärad mikroettevõtjatele

                                    Baastasu

                                    2 705  eurot

                                    Lisatasu aine kohta

                                    541 eurot

                                    Lisatasu kasutusala kohta

                                    2 434  eurot

                     VII LISA
                     Tasud määruse (EÜ) nr 1907/2006 artikli 61 kohase autoriseeringu läbivaatamise eest

                        1.
                        Autoriseeringu läbivaatamise tasud

                           Tabel 1

                           Standardtasud

                                    Baastasu

                                    54 100  eurot

                                    Lisatasu aine kohta

                                    10 820  eurot

                                    Lisatasu kasutusala kohta

                                    48 690  eurot

                           Tabel 2

                           Vähendatud tasumäärad keskmise suurusega ettevõtjatele

                                    Baastasu

                                    40 575  eurot

                                    Lisatasu aine kohta

                                    8 115  eurot

                                    Lisatasu kasutusala kohta

                                    36 518  eurot

                           Tabel 3

                           Vähendatud tasumäärad väikeettevõtjatele

                                    Baastasu

                                    24 345  eurot

                                    Lisatasu aine kohta

                                    4 869  eurot

                                    Lisatasu kasutusala kohta

                                    21 911  eurot

                           Tabel 4

                           Vähendatud tasumäärad mikroettevõtjatele

                                    Baastasu

                                    5 410  eurot

                                    Lisatasu aine kohta

                                    1 082  eurot

                                    Lisatasu kasutusala kohta

                                    4 869  eurot

                        2.
                        Artikli 9 lõike 2 viiendas lõigus osutatud tasu autoriseeringu läbivaatamise eest, mis on antud ainete kasutamiseks originaalvaruosade tootmisel või selliste toodete või komplekssete toodete parandamisel, mida enam ei toodeta.

                           Tabel 1

                           Standardtasud

                                    Baastasu

                                    27 050  eurot

                                    Lisatasu aine kohta

                                    5 410  eurot

                                    Lisatasu kasutusala kohta

                                    24 345  eurot

                           Tabel 2

                           Vähendatud tasumäärad keskmise suurusega ettevõtjatele

                                    Baastasu

                                    20 287  eurot

                                    Lisatasu aine kohta

                                    4 057  eurot

                                    Lisatasu kasutusala kohta

                                    18 259  eurot

                           Tabel 3

                           Vähendatud tasumäärad väikeettevõtjatele

                                    Baastasu

                                    12 172  eurot

                                    Lisatasu aine kohta

                                    2 434  eurot

                                    Lisatasu kasutusala kohta

                                    10 955  eurot

                           Tabel 4

                           Vähendatud tasumäärad mikroettevõtjatele

                                    Baastasu

                                    2 705  eurot

                                    Lisatasu aine kohta

                                    541 eurot

                                    Lisatasu kasutusala kohta

                                    2 434  eurot

               “


title: Komisjoni rakendusmäärus (EL) 2021/882, 1. juuni 2021, millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule kuivatatud putukavastsed liigist Tenebrio molitor ning muudetakse komisjoni rakendusmäärust (EL) 2017/2470 (EMPs kohaldatav tekst)

text:
                  2.6.2021

                  ET

                  Euroopa Liidu Teataja

                  L 194/16

         KOMISJONI RAKENDUSMÄÄRUS (EL) 2021/882,
         1. juuni 2021,
         millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule kuivatatud putukavastsed liigist Tenebrio molitor ning muudetakse komisjoni rakendusmäärust (EL) 2017/2470
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, mis käsitleb uuendtoitu, millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks Euroopa Parlamendi ja nõukogu määrus (EÜ) nr 258/97 ja komisjoni määrus (EÜ) nr 1852/2001, (1) eriti selle artiklit 12,
         ning arvestades järgmist:

                     (1)

                     Määruses (EL) 2015/2283 on sätestatud, et liidus võib turule lasta ainult loa saanud ja liidu loetellu kantud uuendtoitu.

                     (2)

                     Vastavalt määruse (EL) 2015/2283 artiklile 8 võeti vastu komisjoni rakendusmäärus (EL) 2017/2470, (2) millega kehtestati liidus lubatud uuendtoitude loetelu.

                     (3)

                     13. veebruaril 2018 esitas ettevõtja SAS EAP Group (edaspidi „taotleja“) komisjonile määruse (EL) 2015/2283 artikli 10 lõike 1 kohase taotluse lasta uuendtoiduna liidu turule Tenebrio molitor’i (hariliku jahumardika) kuivatatud vastsed. Taotleti kuivatatud Tenebrio molitor’i vastsete kasutamist tervete kuivatatud putukatena suupistetes ja toidu koostisosana mitmes toiduaines, kusjuures sihtpopulatsioon on üldelanikkond. Taotleja soovis komisjonilt ka taotluses esitatud konfidentsiaalsete andmete kaitsmist.

                     (4)

                     Vastavalt määruse (EL) 2015/2283 artikli 10 lõikele 3 konsulteeris komisjon Euroopa Toiduohutusametiga (edaspidi „toiduohutusamet“) 3. juulil 2018 ja palus esitada teadusliku arvamuse Tenebrio molitor’i kuivatatud vastsete kui uuendtoidu hindamise põhjal.

                     (5)

                     24. novembril 2020 võttis toiduohutusamet vastavalt määruse (EL) 2015/2283 artiklile 11 vastu teadusliku arvamuse Tenebrio molitor’i kuivatatud vastsete kui uuendtoidu ohutuse kohta (3).

                     (6)

                     Oma arvamuses jõudis toiduohutusamet järeldusele, et Tenebrio molitor’i kuivatatud vastsed on kavandatud kasutusviiside ja -koguste juures ohutud. Toiduohutusameti arvamuses on esitatud piisavalt tõendeid selle kohta, et Tenebrio molitor’i kuivatatud vastsed on konkreetsete kasutustingimuste korral kooskõlas määruse (EL) 2015/2283 artikli 12 lõikega 1.

                     (7)

                     Kõnealuses arvamuses järeldas toiduohutusamet ka väheste avaldatud tõendite põhjal, mis käsitlesid putukatega seotud toiduallergiat, eelkõige kahe inimuuringu põhjal, milles oletati, et Tenebrio molitor’i kuivatatud vastsed põhjustasid kokku neli allergilist reaktsiooni, ja ühe loomadel tehtud uuringu põhjal, et selle uuendtoidu tarbimine võib põhjustada sensibiliseerumist hariliku jahumardika vastsete valkude ja muudest allikatest (nagu koorikloomad ja lestad) pärit tropomüosiini suhtes. Toiduohutusamet soovitas täiendavalt uurida Tenebrio molitor’i kuivatatud vastsete allergeensust. Ameti soovituse järgimiseks uurib komisjon praegu võimalusi vajalike uuringute tegemiseks Tenebrio molitor’i kuivatatud vastsete allergeensuse kohta.

                     (8)

                     Kuni amet ei ole hinnanud uuringu käigus saadud andmeid ja arvestades, et seni on Tenebrio molitor’i kuivatatud vastsete tootjatele kättesaadavate andmete kohaselt teatatud ainult vähestest eelnimetatud allergiajuhtumitest, (4) leiab komisjon, et liidu lubatud uuendtoitude loetellu ei tuleks lisada märgistuse erinõudeid seoses võimalusega, et Tenebrio molitor’i kuivatatud vastsed põhjustavad esmast ülitundlikkust.

                     (9)

                     Toiduohutusamet leidis oma arvamuses ka, et Tenebrio molitor’i kuivatatud vastsete tarbimine võib põhjustada koorikloomade ja tolmulestade suhtes allergilistel inimestel allergilisi reaktsioone. Lisaks märkis toiduohutusamet, et uuendtoitu võib sattuda veel allergeene, kui neid allergeene leidub putukatele söödetud substraadis. See võib hõlmata allergeene, mis on loetletud Euroopa Parlamendi ja nõukogu määruse (EL) nr 1169/2011 (5) II lisas. Seepärast on asjakohane, et Tenebrio molitor’i kuivatatud vastsed tarbijale kättesaadavaks tehtud kujul ja Tenebrio molitor’i kuivatatud vastseid sisaldav toit märgistatakse asjakohaselt vastavalt määruse (EL) 2015/2283 artiklile 9 ja määrusele (EL) nr 1169/2011.

                     (10)

                     Toiduohutusamet märkis oma arvamuses, et tema järeldus uuendtoidu ohutuse kohta põhines uuendtoidus sisalduvate saasteainete analüüsidel, (6) kuivatamisprotsessi üksikasjalikul kirjeldusel, (7) kitiini sisalduse analüüside andmetel (8) ning andmetel uuendtoidu oksüdatiivse ja mikrobioloogilise seisundi kohta ladustamise ajal (9). Ta märkis ka, et ta ei oleks saanud sellisele järeldusele jõuda ilma taotleja toimikus sisalduvate avaldamata uuringuaruannete andmeteta.

                     (11)

                     Komisjon palus taotlejal täiendavalt selgitada põhjendust, mis on esitatud seoses nende uuringute konfidentsiaalsete andmete kaitsmisega ning selgitada nende uuringute kasutamise ainuõiguse taotlemist, nagu on osutatud määruse (EL) 2015/2283 artikli 26 lõike 2 punktis b.

                     (12)

                     Taotleja teatas, et tal oli taotluse esitamise ajal omandiõigus ja ainuõigus kasutada uuendtoidus sisalduvate saasteainete analüüse, kuivatamisprotsessi üksikasjalikku kirjeldust, kitiini sisalduse analüüside andmeid ning andmeid uuendtoidu oksüdatiivse ja mikrobioloogilise seisundi kohta ladustamise ajal ning seetõttu ei ole nende uuringute tulemused kolmandate isikute jaoks seaduslikult kättesaadavad ega kasutatavad ning need isikud ei tohi kõnealustele andmetele toetuda.

                     (13)

                     Komisjon hindas kogu teavet, mille taotleja oli esitanud, ning leidis, et taotleja on piisavalt tõendanud vastavust määruse (EL) 2015/2283 artikli 26 lõike 2 nõuetele. Seepärast ei tohiks viie aasta jooksul alates käesoleva määruse jõustumise kuupäevast kasutada ühegi hilisema taotleja hüvanguks taotleja toimikus sisalduvaid konkreetseid uuendtoidus sisalduvate saasteainete analüüside uuringuid, kuivatamisprotsessi üksikasjalikku kirjeldust, kitiini sisalduse analüüside andmeid ega andmeid uuendtoidu oksüdatiivse ja mikrobioloogilise seisundi kohta ladustamise ajal, mille põhjal toiduohutusamet tegi oma järelduse uuendtoidu ohutuse kohta ja milleta ta ei oleks saanud seda uuendtoitu hinnata. Seega tuleks lubada ainult taotlejal lasta sel ajavahemikul liidu turule Tenebrio molitor’i kuivatatud vastseid.

                     (14)

                        Tenebrio molitor’i kuivatatud vastsete jaoks antud loa ja taotleja uuringus sisalduvatele andmete kasutamise ainuõiguse andmisega üksnes taotlejale ei takistata siiski teisi taotlejaid esitamast sama uuendtoidu turulelaskmiseks loataotlust, kui see põhineb loa andmist toetaval seaduslikult hangitud teabel.

                     (15)

                     Seetõttu tuleks rakendusmääruse (EL) 2017/2470 lisa vastavalt muuta.

                     (16)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Käesoleva määruse lisas kirjeldatud Tenebrio molitor’i kuivatatud vastsed lisatakse liidus lubatud uuendtoitude loetellu, mis on kehtestatud rakendusmäärusega (EL) 2017/2470.

               2.   Viie aasta jooksul alates käesoleva määruse jõustumise kuupäevast võib ainult esmane taotleja,

                           äriühing: SAS EAP Group;

                           Aadress: 35 Boulevard du Libre Échange, 31650 Saint-Orens-de-Gameville, Prantsusmaa,

                           lasta lõikes 1 osutatud uuendtoitu liidus turule, välja arvatud juhul, kui mõni edasine taotleja saab kõnealuse uuendtoidu jaoks loa käesoleva määruse artikli 2 kohaselt kaitstud andmetele osutamata või äriühingu SAS EAP Group nõusolekul.

               3.   Lõikes 1 osutatud kanne liidu loetelus hõlmab käesoleva määruse lisas sätestatud kasutustingimusi ja märgistamisnõudeid.

            Artikkel 2
            Taotlustoimikus esitatud uuringuandmeid, mille alusel amet hindas artiklis 1 osutatud uuendtoitu ja mis taotleja väitel on konfidentsiaalsed ning milleta ei oleks selle uuendtoidu jaoks luba antud, ei kasutata viie aasta jooksul alates käesoleva määruse jõustumise kuupäevast äriühingu SAS EAP Group loata ühegi järgneva taotleja hüvanguks.

            Artikkel 3
            Rakendusmääruse (EL) 2017/2470 lisa muudetakse vastavalt käesoleva määruse lisale.

            Artikkel 4
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 1. juuni 2021

                  Komisjoni nimel

                  president

               Ursula VON DER LEYEN

            (1)  ELT L 327, 11.12.2015, lk 1.

            (2)  Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).

            (3)  „Safety of dried yellow mealworm (Tenebrio molitor larva) as a novel food pursuant to Regulation (EU) 2015/2283“ [Hariliku jahumardika (Tenebrio molitor) kuivatatud vastsete ohutus uuendtoiduna vastavalt määrusele (EL) 2015/2283]; EFSA Journal 2021; 19(1):6343.

            (4)  Tenebrio molitor’i kuivatatud vastseid turustatakse mitmes liikmesriigis määruse (EL) 2015/2283 artikli 35 lõikes 2 sätestatud üleminekumeetmete alusel.

            (5)  Euroopa Parlamendi ja nõukogu 25. oktoobri 2011. aasta määrus (EL) nr 1169/2011, milles käsitletakse toidualase teabe esitamist tarbijatele ning millega muudetakse Euroopa Parlamendi ja nõukogu määrusi (EÜ) nr 1924/2006 ja (EÜ) nr 1925/2006 ning tunnistatakse kehtetuks komisjoni direktiiv 87/250/EMÜ, nõukogu direktiiv 90/496/EMÜ, komisjoni direktiiv 1999/10/EÜ, Euroopa Parlamendi ja nõukogu direktiiv 2000/13/EÜ, komisjoni direktiivid 2002/67/EÜ ja 2008/5/EÜ ning komisjoni määrus (EÜ) nr 608/2004 (ELT L 304, 22.11.2011, lk 18).

            (6)  SAS EAP Group 2016 (avaldamata).

            (7)  SAS EAP Group 2013 (avaldamata).

            (8)  SAS EAP Group 2018 (avaldamata).

            (9)  SAS EAP Group 2020 (avaldamata).

            LISA
            Rakendusmääruse (EL) 2017/2470 lisa muudetakse järgmiselt.

                        1)

                        Tabelisse 1 („Lubatud uuendtoidud“) lisatakse tähestikulises järjekorras järgmine kanne:

                                    Lubatud uuendtoit

                                    Uuendtoidu kasutamise tingimused

                                    Täiendavad märgistuse erinõuded

                                    Muud nõuded

                                    Andmekaitse

                                    „Kuivatatud Tenebrio molitor’i (harilik jahumardikas) vastsed

                                       Määratud toidugrupp

                                       Piirnorm

                                                1.

                                                Uuendtoidu nimetus seda sisaldava toiduaine märgistusel on „Kuivatatud Tenebrio molitor’i (harilik jahumardikas) vastsed“.

                                                2.

                                                Kuivatatud Tenebrio molitor’i (harilik jahumardikas) vastseid sisaldava toidu märgistusel peab olema märge, et see koostisosa võib põhjustada allergilisi reaktsioone tarbijatele, kellel on teadaolevad allergiad koorikloomade ja nendest valmistatud toodete ning tolmulestade suhtes. See märge tuleb esitada koostisosade loetelu vahetus läheduses.

                                    Luba antud 22. juunil 2021. Käesolev kanne põhineb määruse (EL) 2015/2283 artikli 26 kohaselt kaitstud konfidentsiaalsetel teaduslikel tõenditel ja teadusandmetel.
                                    Taotleja: SAS EAP Group, 35 Boulevard du Libre Échange, 31650 Saint-Orens-de-Gameville, Prantsusmaa.
                                    Andmekaitseperioodil võib kõnealust uuendtoitu liidus turule lasta üksnes äriühing SAS EAP Group, välja arvatud juhul, kui mõni hilisem taotleja saab kõnealuse uuendtoidu jaoks loa määruse (EL) 2015/2283 artikli 26 kohaselt kaitstud konfidentsiaalseid teaduslikke tõendeid või teadusandmeid kasutamata või äriühingu SAS EAP Group nõusolekul.
                                    Andmekaitse aegumise kuupäev: 22. juuni 2026.“

                                    Kuivatatud Tenebrio molitor’i (harilik jahumardikas) vastsed, terved või pulbrina

                                    Valgurikkad tooted

                                    10 g/100 g

                                    Küpsised

                                    10 g/100 g

                                    Kaunviljadel põhinevad road

                                    10 g/100 g

                                    Pastatooted

                                    10 g/100 g

                        2)

                        Tabelisse 2 („Spetsifikatsioonid“) lisatakse tähestikulises järjekorras järgmine kanne:

                                    Lubatud uuendtoit

                                    Spetsifikatsioon

                                    „Kuivatatud Tenebrio molitor’i (harilik jahumardikas) vastsed

                                       Kirjeldus/määratlus

                                    Uuendtoit on terved termiliselt kuivatatud hariliku jahumardika vastsed, kas terved (blanšeeritud, ahjus kuivatatud vastsed) või pulbri kujul (blanšeeritud, ahjus kuivatatud, jahvatatud vastsed). Mõiste „jahumardika vastne“ viitab Tenebrionidae sugukonda kuuluva putukaliigi Tenebrio molitor vastsele.
                                    Jahumardika vastsed on tervikuna ette nähtud inimtoiduks ja nende osi ei eemaldata.
                                    Enne termokuivatusetappi on nõutav vähemalt 24-tunnine näljutusaeg, et vastsed vabaneksid soolesisust.

                                       Omadused/koostis

                                                Tuhk (massiprotsent): 3,5–4,5

                                                Niiskus (massiprotsent): 1–8

                                                Valk (N × 6,25) (massiprotsent): 56–61

                                                Seeduvad süsivesikud  (*1) (massiprotsent): 1–6

                                                Rasv (massiprotsent): 25–30

                                                sellest küllastunud (massiprotsent): 4–9

                                                Peroksiidarv (meq O2/kg rasvas): ≤ 5

                                                Kiudaine (massiprotsent): 4–7

                                                Kitiin (massiprotsent): 4–7

                                       Raskmetallid

                                                Plii: ≤ 0,075 mg/kg

                                                Kaadmium: ≤ 0,1 mg/kg

                                       Mükotoksiinid

                                                Aflatoksiinid (B1+B2+G1+G2 summa): ≤ 4 μg/kg

                                                Aflatoksiin B1: ≤ 2 μg/kg

                                                Desoksünivalenool: ≤ 200 μg/kg

                                                Ohratoksiin A: ≤ 1 μg/kg

                                       Mikrobioloogilised kriteeriumid

                                                Aeroobsete mikroorganismide kolooniate üldarv: ≤ 105 CFU  (*2)/g

                                                Pärm- ja hallitusseened: ≤ 100 CFU/g

                                                   Escherichia coli: ≤ 50 CFU/g

                                                Salmonella spp: 25 grammis ei leidu

                                                   Listeria monocytogenes: 25 grammis ei leidu

                                                Sulfiteid redutseerivad anaeroobid: ≤ 30 CFU/g

                                                   Bacillus cereus (eeldatav): ≤ 100 CFU/g

                                                   Enterobacteriaceae (eeldatav): < 10 CFU/g

                                                Koagulaaspositiivsed stafülokokid ≤ 100 CFU/g

               (*1)  Seeduvad süsivesikud = 100 – (toorvalk + rasv + kiudained + tuhk + niiskus).

               (*2)  CFU: kolooniat moodustav ühik“